open-index/open-wikipedia-markdown huggingface dataset:
הגילוח הגדול

**הגילוח הגדול** הוא סרט קצר (שאורכו 5 דקות ו-11 שניות) משנת 1967, בבימויו של מרטין סקורסזה. הסרט ידוע גם בשם "**וייט 67**'".

## עלילת הסרט
פיטר ברנות הוא ה"מתגלח", דמות העומדת ומתגלחת במקלחת. ברנות חוזר על פעולת הגילוח שוב ושוב עד לפציעה עצמית חוזרת ונשנית ועד לזוב דם. זאת, מאחר שבשלב מסוים המתגלח מגלח גם את עורו, ולא רק את שיער פניו.

## הפקה
הסרט בוים על ידי מרטין סקורסזה באוניברסיטת ניו יורק במגמת הקולנוע, כחלק משיעור. הסרט צולם על פילם של 16 מילימטר.

## מוזיקה
המוזיקה המלווה את הסרט היא השיר "I Can't Get Started" של באני בריגן.

## ביקורות
מבקרי קולנוע רבים פירשו את התנהגות הצעיר כתהליך של פגיעה עצמית הבאה כמטפורה על ההרס העצמי שמביאה איתה המעורבות של ארצות הברית במלחמת וייטנאם.

סקורסזה שלח את התסריט לפסטיבל סרטים בבלגיה ("Knokke België festival"). מפיקי הפסטיבל אהבו את התסריט ומימנו את הסרט. הסרט זכה בפרס "Le Prix de L’age D’or".

## קישורים חיצוניים
* 
* 

## הערות שוליים

קטגוריה:סרטי 1967
קטגוריה:סרטים אמריקאיים
קטגוריה:סרטים באנגלית
סעדה צובירי

**סעדה צובירי (שרווי)** (שמחת תורה ה'תר"פ, צ'ליימה - י"ג בשבט ה'תשס"ב; 16 באוקטובר 1919 – 26 בינואר 2002) הייתה משוררת עממית וזמרת ישראלית מיהדות תימן.

## קורות חיים
נולדה בעיר צ'ליימה ממחוז עמראן שבתימן. אביה, רבי יוסף שרווי, היה רב בעיר ובן לשושלת רבנים. אמה הייתה גם היא נצר לשושלת רבנים, בתו של רבי דוד בן רבי חיים ממשפחת גדיס.

נתייתמה מאביה בהיותה בת שישה חדשים, ואחיה יוסף, הגדול ממנה בשלוש שנים, נחשב לה לאב במקום אביה, כבת ארבע עשרה נישאה, אלא שנישואים אלה הסתיימו באסון משולש, הבעל ושני הבנים שנולדו נפטרו בזה אחר זה.

עלתה לישראל בשנת 1950 במבצע "על כנפי נשרים", עם העלייה הגדולה מתימן. לאחר כמה חודשים נישאה בשנית, ובני הזוג התגוררו בירושלים. שני בנים ובת נולדו לה מנישואים אלה.

כבר בגיל צעיר מאוד הייתה מטה אוזן לשירת גברים ונשים בתימן, ובמרוצת השנים אף ידעה לדקלם עשרות שירים בעל פה. בינה לבין עצמה חרזה עשרות שירים בערבית ובעברית, ולעצמה הייתה מזמזמת אותם. העובדה שלא ידעה קרוא וכתוב העיקה עליה מאוד. אישה יהודיה בתימן הייתה פטורה מלימודים כלשהם, והיא לא יכלה להיות יוצאת דופן,

לאחר עלייתה לישראל למדה קרוא וכתוב, וכבר ידעה לתת ביטוי לרגשותיה בכתב. על דפי מחברת רגילה העלתה על הכתב עשרות שירים. נושאים לא חסרו לה: היא הייתה מאזינה לחדשות ברדיו, וכעבור שעות ספורות היה לה מה לומר בחרוז על הנושא שעמד על סדר היום. הלכה ברחוב ופגשה ילד מוטל ללא השגחה, ולמחרת היו בתי השיר על אודות אותו ילד מונחים לפניה.

בשיר על מלחמת ששת הימים היא כותבת:

על חללי המלחמה היא כותבת:

עיקר שיריה עסקו באהבתה לארץ ישראל ולירושלים, ובכמיהתה לגאולה.

ב-26 בינואר 2002 הלכה לעולמה בגיל 83, ונטמנה בהר המנוחות בירושלים.

## לקריאה נוספת
ניסים בנגאמין גמליאלי, **חביון תימן: זכרונות, סיפורים, אגדות : חיים מעולם אחר**.

אמנון שילוח, כתב עת - "תצליל: למחקר המוזיקה ולביבליוגרפיה. חיפה", **עולמה של משוררת עממית תימניה [סעדה צובירי]**, כרך ד', עמ, 149-144.

## קישורים חיצוניים
* יוסף צוריאל, "משוררת" למדה קרוא וכתוב, מעריב, 12 בנובמבר 1976
* אמנון שילוח, פגישה עם משוררת עממית, הקלטה, הספרייה הלאומית.
* שי יעל, קריאת תהלים מפי הגב’ סעדה צוברי, הקלטה, הספרייה הלאומית.

## הערות שוליים

קטגוריה:משוררות ישראליות
קטגוריה:משוררים ישראלים
קטגוריה:משוררות כותבות עברית
קטגוריה:משוררים כותבי עברית
קטגוריה:זמרות ישראליות
קטגוריה:זמרים ישראלים
קטגוריה:זמרים ישראלים ממוצא תימני
קטגוריה:ישראליות ילידות תימן
קטגוריה:ישראלים ילידי תימן
קטגוריה:יהודים הקבורים בהר המנוחות
קטגוריה:ישראליות שנולדו ב-1919
קטגוריה:ישראלים שנולדו ב-1919
קטגוריה:ישראליות שנפטרו ב-2002
קטגוריה:ישראלים שנפטרו ב-2002
סאץ' סנדרס

**תומאס ארנסט "סאץ'" סנדרס** (מוכר גם כ**טום סנדרס**. באנגלית: **Thomas Ernest "Satch" Sanders**; נולד ב-8 בנובמבר 1938) הוא כדורסלן עבר אמריקאי ששיחק בקבוצת בוסטון סלטיקס מליגת ה-NBA בין השנים 1960–1973, וזכה עמה ב-8 אליפויות NBA. לאורך קריירת המשחק ב-NBA העמיד ממוצעים של 9.6 נקודות, 6.3 ריבאונדים ו-1.1 אסיסטים למשחק.

לאחר פרישתו אימן את קבוצת הכדורסל של אוניברסיטת הרווארד במשך 4 עונות, וכן את בוסטון סלטיקס ב-62 משחקים. בשנת 2011 הוצג בהיכל התהילה של הכדורסל כ"תורם לכדורסל".

## קריירת מכללות
סנדרס נולד וגדל בעיר ניו יורק, ולמד באוניברסיטת ניו יורק בין השנים 1957–1960. בעונת 1960 הוביל את קבוצת הכדורסל של האוניברסיטה לשלב הפיינל פור של טורניר אליפות המכללות, בפעם השנייה בלבד בתולדותיה, עם ממוצעים של 21.4 נקודות ו-15.2 ריבאונדים למשחק. במשחק חצי הגמר הפסידה ניו יורק לאוניברסיטת המדינה של אוהיו בה שיחקו ג'רי לוקאס וג'ון האבליצ'ק, ובמשחק על המקום השלישי היא הפסידה לאוניברסיטת סינסינטי אותה הוביל אוסקר רוברטסון.

## קריירת משחק
סנדרס נלקח בבחירה השמינית של דראפט ה-NBA 1960 על ידי בוסטון סלטיקס, אלופת שתי העונות הקודמות. בכל 6 עונותיו הראשונות בליגה זכה עם הסלטיקס באליפות ה-NBA, ובעונותיו השמינית והתשיעית זכה בשתי אליפויות נוספות. בקבוצה עמוסת הכוכבים של הסלטיקס בלט סנדרס כשחקן הגנה מצוין, על כן הופקד לשמור על שחקני המפתח של הקבוצות היריבות. בצד ההתקפי שמר סנדרס על יכולת סולידית ויציבה כמעט לאורך כל הקריירה, כאשר בכל אחת מהעונות – קלע בין 10.2 ל-12.6 נקודות בממוצע למשחק. בשלוש עונותיו האחרונות בקריירה סבל מפציעות וקלע 4.4 נקודות בכ-13.8 דקות למשחק.

8 אליפויות ה-NBA בהן זכה מציבות את סנדרס במקום השלישי בתולדות הליגה, לצד חבריו לקבוצה טום היינסון, קיי. סי. ג'ונס וג'ון האבליצ'ק, בעוד ביל ראסל (11) וסם ג'ונס (10) הם השחקנים היחידים שזכו ביותר אליפויות ממנו. כמו כן, סנדרס הוא אחד משלושה שחקנים בלבד שניצחו בכל 8 סדרות הגמר בהן השתתפו (לצד קיי. סי. ג'ונס והאבליצ'ק). לאחר פרישתו בשנת 1973 הפרישו הסלטיקס את גופייתו, עם המספר "16".

## קריירת אימון
מיד בסיום קריירת המשחק מונה למאמן קבוצת הכדורסל של אוניברסיטת הרווארד. בכך הפך סנדרס לאפרו-אמריקאי הראשון שמאמן קבוצת ספורט של אוניברסיטה החברה בליגת הקיסוס.

בינואר 1978, לאחר 4 עונות באוניברסיטת הרווארד, מונה למאמן בוסטון סלטיקס במקומו של טום היינסון. בעת מינויו החזיקה הקבוצה במאזן ניצחונות שלילי 11–23 (32.4%), ועד סיום העונה תחת סנדרס רשמה מאזן 21–27 (43.8%). בכך נותרה בוסטון מחוץ לפלייאוף ה-NBA לראשונה מזה 7 עונות. לאחר שפתחה את עונת  עם 2 ניצחונות מתוך 14 משחקים פיטרה בוסטון את סנדרס מתפקידו, ומינתה במקומו את דייב קאונס ששימש כשחקן-מאמן.

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בוגרי אוניברסיטת ניו יורק
קטגוריה:בחירות דראפט של בוסטון סלטיקס
קטגוריה:כדורסלני בוסטון סלטיקס
קטגוריה:מאמני כדורסל אמריקאים
קטגוריה:מאמני בוסטון סלטיקס
קטגוריה:היכל התהילה של הכדורסל: תורמים
קטגוריה:כדורסלנים ב-NBA שגופייתם הופרשה
קטגוריה:ניו יורק: כדורסלנים
קטגוריה:כדורסלני אוניברסיטת ניו יורק
קטגוריה:אמריקאים שנולדו ב-1938
דייוויד לואיס (פילוסוף)

**דייוויד לואיס** (; 28 בספטמבר 1941 – 14 באוקטובר 2001) היה פילוסוף אמריקאי. לואיס היה בין הפילוסופים המשמעותיים ביותר במאה ה-20. לזכותו תרומה משמעותית בתחומים רבים בפילוסופיה; פילוסופיה של השפה, פילוסופיה של המתמטיקה, פילוסופיה של המדע, תורת ההחלטות, תורת ההכרה, מטא-אתיקה ואסתטיקה. הוא פרסם ארבעה ספרים וחמישה כרכים של מאמריו.

## ראשית חייו
לואיס נולד באוברלין אוהיו שבארצות הברית להורים אקדמאים. הוא החל את לימודיו האקדמיים בתחום הכימיה במכללת סווארת'מור. בעקבות שהות של שנה באוניברסיטת אוקספורד (1959–1960) החליף את תחום לימודיו לפילוסופיה. מ־1970 עד מותו לואיס היה מרצה באוניברסיטת פרינסטון. תרומה משמעותית ביותר הייתה לו בתחום הפילוסופיה של התודעה והשפעה אף גדולה מזאת במטפיזיקה: לואיס גרס שיש מספר עולמות אינסופי, שכל אחד מהם קיים ביקום עצמאי, לא קשור לשלנו. כמו כן, שכל גרסה אפשרית של ההיסטוריה ושל עצמנו מתרחשת בעולם מסוים.

## לואיס על הפילוסופיה של התודעה
לואיס היה מטריאליסט, הוא גרס שכל מצב נפשי (כאב, שמחה, תענוג וכו') הוא למעשה פעילות חשמלית במוח גרידא; התחושה הנפשית היא לחלוטין פיזית. למשל, המצב הנפשי של כאב הוא נוירון שנורה במוחנו (להמחשה בלבד), כשהנוירון נורה אנחנו חווים כאב וכשאנחנו אומרים כאב אנו מתכוונים לנוירון שזז. לואיס היה ממפתחי התאוריה הפונקציונליסטית ובתחילה הוא שילב בין תאוריית הזהות לתאוריה הפונקציונליסטית.

לואיס טען שנוכל לדעת האם ישות מסוימת נמצאת במצב נפשי כלשהו, כאשר מתרחש אצלה המימוש הפיזי (למשל-תזוזה של נוירון) שממלא את התפקיד הסיבתי (קלט ופלט) של אותו מצב הנפשי. לדוגמה, אם כאב מאופיין על ידי קבלת מכה (קלט) ופליטת צעקה (פלט), שביחד הם התפקיד הסיבתי, אז המימוש הפיזי של הכאב הוא המימוש הפיזי שמתרחש באותו רגע שמתרחש התפקיד הסיבתי שמאפיין כאב. לואיס מוסיף שהתפקיד הסיבתי של מצב נפשי מסוים זהה עבור כל האוכלוסיות. כלומר, לכאב של אנשי מאדים תהיה אותה סיבתיות (קלטים ופלטים) כמו של הכאב שלנו, אבל, המימוש הפיזי של המצב הנפשי יכול להיות שונה בין אוכלוסייה לאוכלוסייה. למשל, כשאנשי מאדים נמצאים במצב הסיבתי שמאפיין כאב, החורים בגופם מוצפים. עבורם, הצפת החורים היא הכאב עצמו. אם כך, יהיה יותר מדויק להגיד שישות מסוימת נמצאת בכאב כאשר קורה אצלה המימוש הפיזי שממלא את התפקיד הסיבתי של כאב עבור האוכלוסייה המתאימה (לאותה ישות).

## קישורים חיצוניים
* 

## הערות שוליים

קטגוריה:פילוסופים אמריקאים
קטגוריה:בוגרי מכללת סווארת'מור
קטגוריה:בעלי תואר דוקטור מאוניברסיטת הרווארד
קטגוריה:סגל אוניברסיטת פרינסטון
קטגוריה:אמריקאים שנולדו ב-1941
קטגוריה:אמריקאים שנפטרו ב-2001
הגרינץ' שגנב את חג המולד!

**הגרינץ' שגנב את חג המולד!** (באנגלית: **How the Grinch Stole Christmas!**, החל מהדפסתו העברית השנייה נקרא "**הגרינץ**'") הוא ספר ילדים מאת דוקטור סוס. הסיפור מספר אודות הגרינץ', יצור ערמומי וזועף, שגומר בליבו לשים קץ לחג המולד, בכך שגונב את קישוטי ומתנות החג מתושבי כפר-מי בערב חג המולד.

הסיפור פורסם כספר תחת ההוצאה Random House בשנת 1957, במקביל להפצתו ב-*[[Redbook]]*. הספר מבקר את מסחור חג המולד.

הספר עובד לסרט טלוויזיה קצר בעל שם זהה בשנת 1966, בכיכובו של בוריס קרלוף, עיבוד לייב-אקשן קולנועי משנת 2000 של ג'ים קארי, וכן סרט אנימציה משנת 2018 בכיכובו של בנדיקט קמברבאץ'.

## גרסה עברית
עד שלהי 2018 מעולם לא תורגם הספר לעברית, בטענה שנושאו הנוצרי לא התאים לקהל היעד דובר העברית. עם זאת, העיבוד הקולנועי של הספר תורגם והוקרן בישראל, והגרינץ' הופיע בסדרת הטלוויזיה "ד"ר סוס" ונקרא בעברית: 'ירקול'. במקביל ליציאת הסרט "הגרינץ'", עיבוד הנפשה מחודש לספר, יצא תרגום עברי בתרגומה של לאה נאור תחת השם "הגרינץ' שגנב את חג המולד" בהדפסתו הראשונה, שלאחר מכן נקרא בפשטות "**הגרינץ**'" בהתאם לשם הסרט וגם על מנת להשכיח אזכור לחג המולד על הכריכה, אם כי הגרינץ' המחופש לסנטה קלאוס עדיין מופיע.

## ראו גם
* הגרינץ' שגנב את חג המולד! (ספיישל טלוויזיוני)
* הגרינץ'

## קישורים חיצוניים
* 

## הערות שוליים

קטגוריה:ספרי דוקטור סוס
קטגוריה:ספרים שעובדו לסרטים
קטגוריה:ספרי 1957
קטגוריה:ספרי חג המולד
קטגוריה:ספרי רנדום האוס
NGC 4267

**NGC 4267** היא גלקסיית עדשה בקבוצת הכוכבים בתולה, הנמצאת במרחק של כ-55 מיליון שנות אור ממערכת השמש ושייכת לצביר הבתולה. 

## היסטוריה
לגלקסיה בהירות נראית מדרגה 10.9, והיא התגלתה ב-17 באפריל 1784 על ידי האסטרונום ויליאם הרשל, שכלל אותה ברשימת הערפיליות שפרסם בשנת 1786 תחת הציון **II.166**. הוא תיאר אותה כבהירה למדי וקטנה מאוד. בנו, ג'ון הרשל, צפה בה גם כן מספר פעמים, והכניס אותה לקטלוג הערפיליות שפרסם בשנת 1833 תחת הציון **1181**, כשהיא מתוארת כבהירה למדי, עגולה ובעלת מרכז שמתבהר בחדות. הוא הכניס את הגלקסיה גם לקטלוג הכללי של ערפיליות וצבירי כוכבים שפרסם בשנת 1864 תחת הציון **GC 2848** ובשנת 1888 ג'ון דרייר הכניס אותה לקטלוג הכללי החדש, תחת הציון NGC 4267 כאשר היא מתוארת כבהירה למדי, קטנה מאוד, עגולה ובעלת מרכז שמתבהר בחדות.

## תצפית
הגלקסיה נמצאת בחלקה הצפוני של קבוצת הכוכבים בתולה, סמוך לגבול עם קבוצת הכוכבים שערות ברניקי, כ-7.6 מעלות ממזרח-דרום-מזרח לכוכב הבולט דנבולה וכ-10.5 מעלות ממערב לכוכב וינדמיאטריקס. כמעלה ממערב-צפון-מערב לה נמצאת NGC 4216, כ-1.3 מעלות ממזרח לה נמצאת M84 וכ-1.6 מעלות ממזרח לה נמצאת M86. במרחק דומה מצפון לה נמצאת M99, כולן גלקסיות השייכות גם כן לצביר הבתולה.

## תכונות
אורכה הזוויתי של NGC 4267 הוא כ-3.2 דקות קשת, שממרחקה שקול לקוטר של מעט יותר מ-50,000 שנות אור, כמחצית מהקוטר של שביל החלב, ובמרכזה יש מבנה דמוי מוט שאורכו כשביעית מקוטרה של הגלקסיה. מסתה מוערכת בכ- מסות שמש, כ-7% בלבד ממסת שביל החלב, כאשר למעלה מ-70% ממסתה או כ- מסות שמש, היא מסת הכוכבים שבגלקסיה. בדומה לגלקסיות אחרות מסוגה, בגלקסיה יש מעט גז ואבק, ולכן יצירה של כוכבים חדשים מתרחשת בקצב נמוך מאוד שמוערך בכ-5 אלפיות של מסת שמש בשנה, או מסת שמש בכ-200 שנים. בהתאמה לכך, אוכלוסיית הכוכבים בגלקסיה היא זקנה יחסית עם גילים של למעלה מ-10 מיליארד שנים והמתכתיות של הכוכבים נמוכה יחסית לזו של כוכבי שביל החלב. מהירותה הרדיאלית של NGC 4267, 1,021 קילומטר בשנייה, קרובה למהירות הרדיאלית הממוצעת של צביר הבתולה עצמו, כ-1,100 קילומטר בשנייה, כך שהיא נעה במהירות נמוכה בתוך הצביר עצמו, זאת לעומת NGC 4216 הסמוכה שנעה במהירות של כ-1,000 קילומטר בשנייה ביחס לצביר.

## קישורים חיצוניים

* 

## הערות שוליים

קטגוריה:גלקסיות עדשה
קטגוריה:קבוצת הכוכבים בתולה
קטגוריה:צביר הבתולה
קטגוריה:הקטלוג הכללי החדש
לואיז, נסיכת אורליאן (1869–1952)

**לואיז, נסיכת אורליאן** (בצרפתית: **Louise Victoire Marie Amélie Sophie d'Orléans**; 19 ביולי 1869 – 4 בפברואר 1952) הייתה נסיכה צרפתייה מבית אורליאן וחברת משפחת המלוכה של בוואריה.

## ביוגרפיה
לואיז נולדה בטדינגטון, אנגליה ב-19 ביולי 1869, לנסיך פרדיננד, דוכס אלנסון ולסופיה שרלוטה, נסיכת בוואריה, בתם של מקסימיליאן יוזף, דוכס בבוואריה ולודוביקה, נסיכת בוואריה, ואחות של הקיסרית אליזבת מאוסטריה ("סיסי"), והמלכה מריה משתי הסיציליות. בשנת 1897 ביקרה אמה בבזאר דה לה שריטה - אירוע צדקה שארגנה האצולה הצרפתית בפריז מדי שנה, ונספתה שם במהלך שרפה גדולה שפרצה במקום. לאורך כל חייה לואיז נשארה קרובה מאוד לבת דודתה, מריה ולריה, ארכידוכסית אוסטריה.

ב-15 באפריל 1891 התחתנה לואיז בארמון נימפנבורג, מינכן עם בן דודה, אלפונס, נסיך בוואריה, בנם של אדלברט, נסיך בוואריה ואמליה פיליפינה, נסיכת ספרד, ממנו נולדו לה שני ילדים. בשנת 1933 מת בעלה, וב-4 בפברואר 1952 מתה לואיז בעיר מינכן.

## משפחתה
ב-15 באפריל 1891 התחתנה לואיז עם בן דודה, אלפונס, נסיך בוואריה, ממנו נולדו לה שני ילדים:
* יוזף קלמנס, נסיך בוואריה (1902–1990)
* אליזבת מריה, נסיכת בוואריה (1913–2005)

## אילן יוחסין

## קישורים חיצוניים

קטגוריה:נסיכות צרפתיות
קטגוריה:בית ויטלסבאך
קטגוריה:בית אורליאן
קטגוריה:ילידות 1869
קטגוריה:צרפתים שנולדו ב-1869
קטגוריה:נפטרות ב-1952
קטגוריה:צרפתים שנפטרו ב-1952
אדלברט, נסיך בוואריה (1828–1875)

**אדלברט, נסיך בוואריה** (בגרמנית: **Adalbert von Bayern**; 19 ביולי 1828 – 21 בספטמבר 1875) היה בנו של לודוויג הראשון, מלך בוואריה, וטוען לכתר ממלכת יוון.

## ביוגרפיה
אדלברט נולד ב-19 ביולי 1828 במינכן, שהשתייכה לממלכת בוואריה, ללודוויג הראשון מלך בוואריה ולתרזה, נסיכת סקסוניה-הילדבורגהאוזן, בתם של פרידריך, דוכס סקסוניה-אלטנבורג ושרלוטה גאורגינה, דוכסית מקלנבורג-שטרליץ, והיה אחיהם הצעיר של מקסימיליאן השני, מלך בוואריה ואותון, מלך יוון.

ב-25 באוגוסט 1856 התחתן אדלברט עם אמליה פיליפינה, נסיכת ספרד, בתם של האינפנטה פרנסיסקו דה פאולה מספרד ולואיזה קרלוטה, נסיכת שתי הסיציליות, ממנה נולדו לו 5 ילדים.

בשנת 1867 מת אחיו אותון, מלך יוון, ובעקבות כך היה אמור אחיהם לואיטפולד, הנסיך העוצר של בוואריה לרשת את טענתו לממלכת יוון, אולם הוא ויר על זכויותיו, ובעקבות כך הפך אדלברט לטון לכתר היווני, אם כי הוא לא ביצע שום פעולה להשגת הכס. ב-21 בספטמבר 1875 מת אדלברט במינכן, בדיוק ביום מותה של אחותו אלכסנדרה, נסיכת בוואריה.

## משפחתו
ב-25 באוגוסט 1856 התחתן אדלברט עם אמליה פיליפינה, נסיכת ספרד, בתם של האינפנטה פרנסיסקו דה פאולה מספרד ולואיזה קרלוטה, נסיכת שתי הסיציליות, ממנה נולדו לו 5 ילדים:
* לודוויג פרדיננד, נסיך בוואריה (1859–1949), התחתן עם מריה דה לה פאס, נסיכת ספרד.
* אלפונס, נסיך בוואריה (1862–1933), התחתן עם לואיז, נסיכת אורליאן.
* איזבלה, נסיכת בוואריה (1863–1924), התחתנה עם הנסיך תומאזו, דוכס ג'נובה.
* אלווירה, נסיכת בוואריה (1868–1943), התחתנה עם הרוזן רודולף פון ורבנה-קאוניץ-רייטברג-קוסטנברג ופרוידנטל.
* קלרה, נסיכת בוואריה (1874–1941).

## אילן יוחסין

## קישורים חיצוניים

* 

קטגוריה:בית ויטלסבאך
קטגוריה:גרמנים שנולדו ב-1828
קטגוריה:גרמנים שנפטרו ב-1875
גביע המדינה בכדורסל 2017/2018

[ממוזער|280x280 פיקסלים|[ראובן ריבלין נשיא מדינת ישראל נפגש עם שחקני הפועל חולון לרגל זכייתם בגביע המדינה בכדורסל בעונת 2017/2018]]
**גביע המדינה בכדורסל** לעונת **[[עונת 2017/2018 בליגת העל בכדורסל|2017/2018]]** היא התחרות ה-58 מאז היווסדו של המפעל.

הפועל חולון זכתה בגביע שני בתולדותיה, לאחר שניצחה במשחק הגמר את מכבי תל אביב, שהפסידה את התואר אחרי 8 זכיות רצופות.

## סיבוב ראשון

## שמינית הגמר

## רבע הגמר
אל רבע הגמר העפילו 8 הקבוצות שניצחו בשמינית הגמר.

## חצי הגמר
משחקי שלב חצי הגמר התקיימו בהיכל מנורה מבטחים.

שני המשחקים התקיימו ב-12 בפברואר 2018, במתכונת של "הצגה כפולה".

## הגמר
הפועל חולון זכתה בגביע השני בתולדותיה בזכות סל ניצחון של גלן רייס ג'וניור, 1.6 שניות לסיום.

## קישורים חיצוניים
*
* אלישע שוחט, ספר הכדורסל הישראלי, עמודים 611-612
* 

קטגוריה:2017 בישראל: כדורסל
קטגוריה:2018 בישראל: כדורסל
קטגוריה:תחרויות כדורסל ב-2017
קטגוריה:תחרויות כדורסל ב-2018
קטגוריה:עונות בגביע המדינה בכדורסל
נטע ארז

**נטע ארז** (נולדה ב-21 באוגוסט 1971) היא חוקרת סרטן ישראלית ופרופסור מן המניין באוניברסיטת תל אביב.

## ביוגרפיה
נטע ארז נולדה וגדלה בנס ציונה. לאחר שירותה בצה"ל כקצינת חינוך, החלה ב-1992 את לימודיה במדעי בעלי החיים בפקולטה לחקלאות של האוניברסיטה העברית. סיימה בהצטיינות תואר ראשון בשנת 1995, והמשיכה לתואר שני בביולוגיה במכון ויצמן למדע, וגם אותו סיימה בהצטיינות בשנת 1997. את עבודת הדוקטורט שלה, שעסקה בגן p53, עשתה במחלקה לביולוגיה מולקולרית של התא בהנחייתם של ורדה רוטר והאימונולוג ירון כהן.

לאחר סיום הדוקטורט יצאה ב-2005 לפוסט-דוקטורט בארצות הברית, באוניברסיטת קליפורניה בסן פרנסיסקו.

## קריירה ומחקר
כשחזרה לישראל ב-2010 התקבלה ארז כחברת סגל אקדמי בכיר, והקימה מעבדה לחקר ביולוגיה של גידולים סרטניים בפקולטה למדעי הרפואה והבריאות באוניברסיטת תל אביב.

ארז חוקרת את הקשר בין דלקת לסרטן. בעוד דלקת אקוטית היא תגובה הגנתית של מערכת החיסון המופעלת כנגד נזק שנגרם לרקמות הגוף, ותפקידה למנוע המשך נזק, לסלק את התאים המתים והרקמות שנפגעו, ולאתחל את תהליך ההחלמה - כאשר דלקת הופכת כרונית היא מגדילה את הסיכוי להתפתחות סרטן. מצד שני, דלקת יכולה להיות אירוע שניוני בהתפתחות סרטן. כלומר, אם כתוצאה ממוטציה ממאירה תא מתחיל להתחלק בצורה בלתי מבוקרת ובכך גורם נזק רקמתי, התגובה הדלקתית לנזק תגרום להתקדמות הסרטן. מאפייני דלקת נמצאים בכל הגידולים הסרטניים. מחקריה של ארז עוסקים בגורמים בסביבה הדלקתית המאפשרים התפתחות של גידולים. דוגמה לכך היא אנגיוגנזה - התהליך של יצירת כלי דם חדשים מתוך כלי הדם הקיימים. באופן נורמלי, תהליך זה מתרחש רק במהלך ההתפתחות או כחלק מריפוי פצע. יצירת כלי דם היא הכרחית להתפתחות של גידולים, כיוון שללא כלי דם המספקים חמצן וחומרי תזונה הכרחיים אחרים, גידולים לא יוכלו לצמוח מעבר ל-1–2 מילימטר, משום שאז התאים שבמרכז הגידול מרוחקים מדי מכדי לקבל אספקת חמצן, ומתים מוות נקרוטי. מתברר כי תאים במערכת החיסונית המגויסים למיקרו-סביבה של הגידול מפרישים חומרים מעודדי-אנגיוגנזה, ובכך התגובה הדלקתית נרתמת לעידוד צמיחת הגידול.

ארז עוסקת בחקר תפקידם של תאים במיקרו-סביבה של הגידול ובמסלולי תקשורת מולקולריים ביניהם, בשלבים השונים של התפתחות סרטן - החל מהשלבים הראשונים ועד התפתחות גרורות. מחקריה מתמקדים באפיון פעילותם של פיברובלסטים קשורי-סרטן (Cancer Associated Fibroblasts) בהתפתחות והתקדמות סרטן שד, ובתפקידם של אסטרוציטים בהתפתחות גרורות מלנומה למוח.

בשנת 2020 זכתה בפרס "מנטורינג במדע" מטעם קבוצת Nature Science, הבית של כתב העת Nature. בשנת 2022 מונתה כמשנה לדקאן בפקולטה למדעי הרפואה והבריאות. ב-2024 זכתה בפרס משפחת כדר למצוינות במחקר. באותה שנה מונתה פרופ׳ ארז כנשיאת הארגון הישראלי לחקר הסרטן, ונשיאה נבחרת של הארגון לחקר גרורות (MRS, Metastasis Research Society ).

## חיים אישיים
ארז נשואה לרוברט הופמן, רופא משפחה, ואם לשני ילדים.

## קישורים חיצוניים
* 

* הדף של פרופ' נטע ארז באתר אוניברסיטת תל אביב.
* המעבדה לביולוגיה של גידולים סרטניים. 
* 
* 
* , 2012

## הערות שוליים

קטגוריה:ביולוגיות ישראליות
קטגוריה:חוקרות סרטן ישראליות
קטגוריה:חוקרי סרטן ישראלים
קטגוריה:סגל אוניברסיטת תל אביב: רפואה
קטגוריה:בוגרות האוניברסיטה העברית בירושלים: חקלאות
קטגוריה:בוגרי האוניברסיטה העברית בירושלים: חקלאות
קטגוריה:בעלות תואר דוקטור ממכון ויצמן למדע
קטגוריה:בעלי תואר דוקטור ממכון ויצמן למדע
קטגוריה:נשים זוכות פרסים: מדע וטכנולוגיה
קטגוריה:סגל אוניברסיטת תל אביב: ביו-רפואה וחקר הסרטן
קטגוריה:ישראליות שנולדו ב-1971
קטגוריה:ישראלים שנולדו ב-1971
קטגוריה:יקירי נס ציונה
סיאן אדיי ג'ונס

**סיאן אדיי ג'ונס** (באנגלית: **Sian Adey-Jones**; נולדה בדצמבר 1957) היא דוגמנית ולשית.

## ביוגרפיה
אדיי ג'ונס נולדה בדנבישייר, ב-1976 זכתה בתואר "מיס ויילס", היא ייצגה את ויילס במיס תבל 1976 והייתה סגנית שנייה של מיס תבל, רינה מור הישראלית. בשנה לאחר מכן השתתפה גם בתחרות "מיס אינטרנשיונל" כנציגת בריטניה.

במהלך הופעותיה כדוגמנית הצטלמה פעמים רבות בטופלס, והופיעה באופן קבוע בעמוד שלוש  של הצהובון הבריטי סאן.

ב-1983 הופיעה בעירום מלא במגזין "Mayfair".

ב-1985 הופיע בסרט רצח בעיניים.

היא מתגוררת באיביזה עם בעלה האיטלקי ולה בן.

## קישורים חיצוניים

* כתבה אודות ג'ונס באתר דיילי מייל
* אודות ג'ונס באתר פליקר

קטגוריה:משתתפות בתחרות מיס תבל 1976
קטגוריה:משתתפות בתחרות מיס אירופה
קטגוריה:משתתפות בתחרות מיס אינטרנשיונל
קטגוריה:דוגמניות ולשיות
קטגוריה:בריטיות שנולדו ב-1957
קטגוריה:בריטים שנולדו ב-1957
אמליה פיליפינה, נסיכת ספרד

**אמליה פיליפינה, נסיכת ספרד** (בספרדית: **Amalia Filipina del Pilar de Borbón y Borbón-Dos Sicilias**; 12 באוקטובר 1834 – 27 באוגוסט 1905) הייתה אינפנטה ספרדייה, גיסתה של איזבלה השנייה, מלכת ספרד וכלתו של לודוויג הראשון, מלך בוואריה.

## ביוגרפיה
אמליה נולדה ב-12 באוקטובר 1834 במדריד, לאינפנטה פרנסיסקו דה פאולה מספרד וללואיזה קרלוטה, נסיכת שתי הסיציליות, בתם של פרנצ'סקו הראשון, מלך שתי הסיציליות ומריה איזבלה מספרד.

בשנת 1829 מתה אשתו השלישית של פרננדו השביעי, מלך ספרד - מריה יוזפה אמליה, נסיכת סקסוניה, ואמה - לואיזה קרלוטה שכנעה את פרננדו השביעי להתחתן עם אחותה מריה כריסטינה, נסיכת שתי הסיציליות. בדצמבר אותה שנה התחתן פרננדו עם מריה כריסטינה, ובשנת 1830 נולדה בתם איזבלה. בשנת 1837 סירבה מריה כריסטינה לתת לאביה מקום בסנאט, ובעקבות כך ניסו הוריה לחתור תחת מעמדה של מריה כריסטינה, ובתגובה לכך היא גירשה אותם מהממלכה.

בני הזוג התיישבו בצרפת בחצר לואי פיליפ, מלך הצרפתים, אולם בשנת 1840 הדיח בלדומרו אספרטרו, נסיך ורגארה את מריה כריסטינה מהעוצרות, ובני הזוג חזרו להתגורר בספרד. בלדומרו אספרטרו סירב להם להתיישב במדריד, ובשל כך התיישבו בני הזוג בבורגוס.

ב-25 באוגוסט 1856 התחתנה אמליה עם אדלברט, נסיך בוואריה, ממנו נולדו לה 5 ילדים. אף כי אמליה חיה כל ימי חייה במינכן, היא נשארה מחוברת לארץ הולדתה. היא ביקרה בספרד לעיתים קרובות, ובנה הבכור לודוויג פרדיננד, נסיך בוואריה נולד בארמון המלכותי של מדריד. היא בילתה את החורפים במעון במינכן ובקיץ בארמון נימפנבורג. בעלה נפטר בשנת 1875, ואילו אמליה מתה במינכן ב-27 באוגוסט 1905.

## משפחתה
ב-25 באוגוסט 1856 התחתנה אמליה עם אדלברט, נסיך בוואריה, ממנו נולדו לה 5 ילדים:
* לודוויג פרדיננד, נסיך בוואריה (1859–1949), התחתן עם מריה דה לה פאס, נסיכת ספרד.
* אלפונס, נסיך בוואריה (1862–1933), התחתן עם לואיז, נסיכת אורליאן.
* איזבלה, נסיכת בוואריה (1863–1924), התחתנה עם הנסיך תומאזו, דוכס ג'נובה.
* אלווירה, נסיכת בוואריה (1868–1943), התחתנה עם הרוזן רודולף פון ורבנה-קאוניץ-רייטברג-קוסטנברג ופרוידנטל.
* קלרה, נסיכת בוואריה (1874–1941).

## אילן יוחסין

## קישורים חיצוניים

* 

קטגוריה:בית בורבון
קטגוריה:ילידות 1834
קטגוריה:נפטרות ב-1905
אורגניזם דיגיטלי

**אורגניזם דיגיטלי** (באנגלית: **Digital organism**) היא תוכנית מחשב שמשכפלת את עצמה תוך כדי שינוי האלגוריתם שלה והתפתחותו. אורגניזמים דיגיטליים משמשים כלי לחקר דינמיקה של אבולוציה, לבחינה ואימות של השערות ומודלים מתמטיים של אבולוציה. חקר אורגניזמים דיגיטליים קשור קשר הדוק לחיים מלאכותיים.

## היסטוריה
אורגניזמים דיגיטליים הופיעו לראשונה עם פיתוח המשחק "דרווין" ב-1961 במעבדות בל. המשחק היה מורכב מתוכנית בשם umpire ושטח זיכרון שנקרא זירה (arena). התוכנית כללה מספר פונקציות שאפשרו להכניס תוכניות לתאי זיכרון בזירה, לשכפל אותן לתאים אחרים וגם למחוק מהתאים תוכניות מתחרות. מספר תוכניתנים התחרו ביניהם על ידי כתיבת תוכניות בשפת מכונה שהשתמשו בפונקציות של ה-umpire. התוכניות הועלו לזיכרון והורצו זו כנגד זו. המשחק הסתיים לאחר זמן נתון או כשנותרו בזיכרון עותקים של תוכנית אחת בלבד.

ב-1984 פותחה התוכנית "Core War" בה שתי תוכניות או יותר שנקראו "לוחמים" התחרו על שליטה במכונה וירטואלית. התברר שאחת האסטרטגיות המוצלחות ביותר היא שכפול מהיר שמנע מהיריב שימוש במשאבים חישוביים. התוכניות במשחק יכלו לדרוס הוראות בזיכרון של תוכניות היריבים או לשכתב-אותן. אסטרטגיה נוספת הייתה שינוי הקוד העצמי במהלך הריצה.

סטין רסמוסן מהמעבדה הלאומית לוס אלמוס הוסיף לתוכנית אלגוריתם גנטי שכתב, אך שפת התכנות לא התאימה לכך ורוב המוטציות שנוצרו חסרו תפקוד בסיסי. בתחילת שנות ה-90, תוכנת "Tierra", של תומאס רי, שנועדה לתהליכי אין סיליקו, הצליחה ליצור תוכניות שהתפתחו באופן מורכב ומבלי שייהרסו. ב-1993 תוכנת Avida הוסיפה הקצאה נפרדת בזיכרון לתוכנות השונות ואפשרה לכל אחת לפעול בקצב שונה. Avida החלה לשמש לסימולציות של תהליכי אבולוציה.

## דוגמה מתוכנת Avida
[ממוזער|330px| [שכפול עצמי של אורגניזם בתוכנת Avida - וידאו (האנימציה היא תחת הרישיון הציבורי הכללי המוקטן של גנו)]]
הגנום המעגלי שמשמאל מורכב מסט פקודות (מיוצגות כאותיות). חלק מן הפקודות מעורבות בשכפול וחלקן במשימות חישוביות. הנסיין מגדיר את הסתברות המוטציות. מוטציות בהעתקה מתרחשות כאשר פקודה מועתקת באופן שגוי ומוחלפת בפקודה אקרעית בגנום שנוצר מימין. קיימים סוגים נוספים של מוטציות כמחיקות ותוספות.

בתחילה כל המצביעים נמצאים באותו מיקום בנקודה r. כשהתוכנית מבוצעת, מצביע הפקודות i מתקדם. הפקודות הראשונות מקצות שטח לצאצא ומזיזות לאחר-מכן את המצביע לרישום הצאצא (w) לשטח זה. מצביע הזרימה (f) משמש להעביר את יתר המצביעים למיקומים שנקבעו על ידי הגנום. יתר התהליך של השכפול העצמי מבוצע על ידי שרשרת פקודות בסוף הגנום (תהליך לולאת-העתק copy-loop). מצביע הזרימה משמש להתקדמות בלולאה. המצביעים בגנום ההורה והצאצא מתקדמים. קשתות בתוך הגנום המעגלי מייצגות בקרת זרימה ומציגות את מחזורי הבאה-ביצוע בזמן תהליך ההעתקה. בתום ההעתקה, האורגניזם ההורה מפריד עצמו מן הצאצא, שצריך לדאוג לעצמו בעולם Avida.

## ראו גם
* משחק החיים
* חיים מלאכותיים

## קישורים חיצוניים
* דוגמה לשימוש בתוכנת Avida - גרור למשל את האורגניזם @ancestor, המופיע ב"פריזר" משמאל, ללוח המשבצות ובחר "run"

קטגוריה:אוטומטים
קטגוריה:משחקים
קטגוריה:ביולוגיה מתמטית
אי-הפללה

**אי-הפללה** (בלועזית: **דה-קרימיניזציה**; על פי האקדמיה ללשון: **הסרת פליליות**) היא מדיניות של התייחסות מקלה לעבירות פליליות מסוימות, בחוקים מסוימים, לפעמים גם בדיעבד, לפעמים בהיתרים מוסדרים.

אי-הפללה בשונה מלגליזציה בכך שהאיסור עודו קיים אך מדיניות האכיפה וההתייחסות המשפטית הן מקלות. בלגליזציה האיסור מבוטל והמעשה מותר על פי חוק.

המונח "אי-הפללה" הוטבע על ידי האנתרופולוגית ג'ניפר ג'יימס, לבטא את מטרות תנועות עובדי תעשיית המין: "הסרת חוקים שפגעו בזונות". זה התהליך ההפוך להפללה .

## אי-הפללה בעולם
אי-הפללה משקפת שינויים חברתיים בתפיסות מוסריות. חברה עשויה לבוא למסקנה כי מעשה שנאסר אינו מזיק וכבר אינו צריך להביא להפללה, או כבר אינו צריך להיות מטופל על ידי מערכות המשפט הפלילי. דוגמאות של סוגיות שעברו שינוי בתפיסות על אודות פליליות המעשים לאורך זמן במגוון חברות ומדינות כוללים:

במדינות פדרליות אי-הפללה של מעשה יכולה להיקבע על ידי גוף אחד של הממשל, ועדיין המעשה יכול להיות נתון לענישה בידי גוף אחר. לדוגמה, אחזקת סמים שאינה מביאה להפללה בידי גוף אחד, עשויה לגרור הטלת קנס כספי על ידי גוף אחר. זה שונה מלגליזציה, אשר מסירה את כל או כל ההיבטים הלא חוקיים מהמעשה, שלפני כן היה בלתי חוקי. יצוין, כי בעוד שנקבעה אי-הפללה לגבי כמה מעשים, כגון הומוסקסואליות, ניאוף וכדומה, גברה ההפללה על מעשים אחרים, הנוגעים ליחסי מין בתוך המשפחה, כגון, גילוי עריות.
## אי-הפללה בישראל
בישראל בשנת 2018 אישרה הכנסת תיקון לחוק לפיו מי שייתפס עם כמות קטנה של קנאביס בשטח ציבורי יידרש לשלם קנס כספי, ורק לאחר שיחזור על ביצוע העבירה מספר פעמים יופנה להליך פלילי. התיקון לחוק אינו קובע אי-הפללה מלאה, אלא מעניק התייחסות מקלה וסלחנית יותר לצרכני קנאביס. עוד נקבע, כי המדיניות לא תוחל על קטינים, על חיילים, על אסירים או על מי שהורשע בעבירות מסוימות חמש שנים לפני כן.החל מ-1 באפריל 2022 חלה אי הפללה מלאה על צריכת קנאביס בידי בגירים למעט כוחות הביטחון ואסירים. המשמעות היא שלראשונה בישראל צריכת קנאביס אינה נחשבת פעילות פלילית ועישון קנאביס בציבור עלול לגרור קנס עד 1000 ש"ח ללא פתיחת הליך או תיק פלילי.

במקביל, בעניין צריכת זנות, אומצה בישראל מדיניות הפוכה, של הפללת צרכנים בחוק איסור צריכת זנות, שמטיל קנס על צריכת מעשי זנות והימצאות במקום המשמש למעשה זנות. עם זאת, העוסקות בתחום עצמן לא יופללו.

גם בישראל תחום הפוליגמיה, בייחוד בקרב האוכלוסייה הבדואית, הוא נושא שקיימת בו באופן בלתי רשמי אי-הפללה הלכה למעשה. הטענה היא כי למען שמירת המסורות החברתיות של הבדואים, יש לאפשר להם להינשא ליותר מאישה אחת, אך בגבולות המוסר הנורמטיבי של החברה הישראלית הדוגלת ביחסי שוויון בין נשים וגברים בהתאם לתפיסות מערביות. לפיכך, אף על פי ההחמרה באכיפת התופעה שהציגה בשנת 2017 שרת המשפטים דאז איילת שקד, בפועל המשטרה לא הפלילה משפחות בדואיות באורח חיים פוליגמי. זאת ועוד, ב-2018 אף אושר באופן רשמי היתר לנישואים שניים.

## ראו גם

## הערות שוליים

קטגוריה:דפים עם תרגומים שלא נסקרו
קטגוריה:משפט פלילי
הוטיות ענק

**הוטיות ענק** (שם מדעי: Heptaxodontidae) היא משפחת נכחדת של מכרסמים מקבוצת דמויי קביה אשר חיו באיים הקריביים במהלך תקופת המיוקן ותחילת הפליסטוקן. ייתכן שכמה מינים קטנים יחסית שרדו עד ההולוקן. כמה חוקרים טוענים שבני המשפחה הם פרפילטים ואינם קרובים.

מינים אלו דמו במראם לקפיבארה אך היו קרובים יותר למשפחת ההוטיים החיים כיום באיים הקריביים. מינים אלה היו גדולים בהרבה מקרוביהם החיים ואחד ממיני המשפחה, האמבליריזה מאנגווילה וסן מרטין הגיע למשקל 50–200 ק"ג, בדומה לדוב שחור אמריקאי והיה מגדולי המכרסמים בעולם, אם כי קטן יותר ממכרסמים קרובים כמו הג'וספורטיגסי, הגדול שבמכרסמים מעולם.

מינים אלה שגשגו במשך תקופת הפליסטוקן והחלו לדעוך בסופה. לא ברור מדוע אך ייתכן מאוד שהדבר קשור להגעת הפלאו-אינדיאנים לאיים. האנשים צדו את המכרסמים לשם בשרם והרגו אותם עד האחרון.

## מיון
*תת-משפחה Heptaxodontinae
**סוג אמבליריזה (Amblyrhiza)
**סוג Elasmodontomys
**סוג Quemisia
**סוג Xaymaca
*תת-משפחה Clidomyinae
**סוג Clidomys

## קישורים חיצוניים

*
קטגוריה:יונקים שחיו בנאוגן באמריקה הצפונית
קטגוריה:יונקים שחיו בפלייסטוקן באמריקה הצפונית
קטגוריה:מכרסמים שחיו בנאוגן
קטגוריה:מכרסמים שחיו בפלייסטוקן
קטגוריה:מאובני טקסונים שתוארו ב-1917
רוברטו שטראוס

**רוברטו שטראוס** (בספרדית: **Roberto Strauss**; נולד ב-24 ביוני 1952) הוא שחיין מקסיקני-יהודי לשעבר, אלוף המכביה השמינית (1969), אלוף ושיאן מקסיקו שייצג את מדינתו במשחקים האולימפיים (מינכן 1972).

## קורות חיים
### 1969
#### אלוף המכביה
בתחרויות השחייה של המכביה השמינית שנערכו בבריכת השחייה "גלי גיל" ברמת גן לעיני אלפי צופים, בסוף יולי 1969, זכה שטראוס בשתי מדליות, זהב וארד. מדליית זהב במשחה ל-1500 מטר חופשי בתוצאה של 17:58.0 דקות, לפני סרג'יו ויצמן שקבע שיא ברזיל חדש של 18:13.3 דקות ולי צ'סנאו מארצות הברית (18:28.2 דקות). מדליית ארד, במשחה ל-400 מטר חופשי בתוצאה של 4:31.0 דקות, אחרי משה גרטל מישראל (4:30.3 דקות) ודייוויד סולומון מארצות הברית (4:30.4 דקות). נוסף לכך, הוא סיים במקום חמישי במשחה ל-200 מטר חופשי בתוצאה של 2:08.2 דקות.

### 1970
במשחקי מרכז אמריקה והקריביים שנערכו בפנמה סיטי שבפנמה בשנת 1970 זכה שטראוס ב-6 מדליות, 1 זהב, 3 כסף ו-2 ארד. מדליית זהב במשחה שליחים 4x200 מטר חופשי. מדליות כסף במשחה ל-200 מטר חופשי בתוצאה של 2:03.0 דקות, במשחה ל-1500 מטר חופשי בתוצאה של 17:22.1 דקות ובמשחה שליחים 4x100 מטר חופשי בתוצאה של 3:47.8 דקות. מדליות ארד במשחה ל-100 מטר חופשי בתוצאה של 56.8 שניות ובמשחה ל-400 מטר חופשי בתוצאה של 4:20.3 דקות.

### 1971
במשחקים הפאן אמריקאיים שנערכו בסנטיאגו דה קאלי, קולומביה באוגוסט 1971 סיים שטראוס במקום חמישי במשחה שליחים 4x100 מטר חופשי בתוצאה של 3:43.7 דקות.

### 1972
באולימפיאדת מינכן (1972) סיים שטראוס במקום 41 במשחה ל-100 מטר חופשי בתוצאה של 56.78 שניות, במקום 38 במשחה ל-200 מטר חופשי בתוצאה של 2:03.57 דקות ופעמיים במקום 12, במשחה שליחים 4x100 מטר חופשי בתוצאה של 3:43.46 דקות ובמשחה שליחים 4x200 מטר חופשי בתוצאה של 8:08.39 דקות.

### 1973
בתחרויות השחייה של המכביה התשיעית שנערכו בבריכת השחייה "גלי גיל", יולי 1973 זכה שטראוס בשתי מדליות ארד במשחה ל-100 מטר חופשי בתוצאה של 56.4 שניות, אחרי ג'ף לאץ (55.4 שניות) ומייקל קוק (55.5 שניות), שניהם מארצות הברית ובמשחה ל-400 מטר חופשי בתוצאה של 4:24.6 דקות, אחרי ברנט זרנוביצקי משוודיה שקבע שיא מכביה חדש של 4:20.9 דקות וטום מאראנץ' מארצות הברית (4:23.5 דקות). נוסף לכך, הוא סיים במקום שישי במשחה ל-1500 מטר חופשי בתוצאה של 17:35.4 דקות ולא הצליח להגן על תוארו.

## קישורים חיצוניים

## הערות שוליים

קטגוריה:יהודים מקסיקנים
קטגוריה:שחייני חופשי
קטגוריה:שחיינים מקסיקנים
קטגוריה:שחיינים אולימפיים יהודים
קטגוריה:אלופי המכביה: שחיינים
קטגוריה:שחיינים באולימפיאדת מינכן (1972)
קטגוריה:משתתפים יהודים באולימפיאדת מינכן (1972)
קטגוריה:מקסיקנים שנולדו ב-1952
סרבוק

**סרבוהי סרגסיאן** (בארמנית: **Սրբուհի Սարգսյան**; נולדה ב-3 באפריל 1994) היא זמרת ארמנית, שהתפרסמה כשהשתתפה בעונה הראשונה של הגרסה הארמנית לתוכנית "אקס פקטור", שבה היא הגיעה לגמר וזכתה במקום השני. בשנת 2018 התמודדה בעונה השמינית של התוכנית "The Voice אוקראינה", הגיעה לגמר וזכתה במקום הרביעי. סרבוק ייצגה את ארמניה באירוויזיון 2019 שנערך בתל אביב שבישראל.

## ראשית חייה
נולדה בירוואן שבארמניה ב-3 באפריל 1994. היא גדלה בירוואן ולמדה בקונסרבטוריון הלאומי קומיטאס ירוואן, שם למדה לנגן על קאנון.

## קריירה
ב-2010 נבחנה סרבוק לעונה הראשונה של "אקס פקטור", וזכתה שם במקום השני. ב-2012 היא הקימה להקה שנקראת Allussion. בשנת 2018 התחרתה סרבוק בתוכנית "The Voice אוקראינה" וזכתה במקום הרביעי בגמר, בנובמבר באותה השנה הוכרז כי היא תייצג את מדינתה ארמניה באירוויזיון 2019.

## דיסקוגרפיה
### סינגלים
* 2014 – Boat (כאמנית אורחת אצל גאריק פאפויאן)
* 2016 – Yete Karogh Es
* 2018 – Let Me Down (כאמנית אורחת אצל האמביק אשוט)
* 2018 – Half a Goddess
* 2019 – Walking Out

## קישורים חיצוניים

* 

## הערות שוליים

קטגוריה:אמנים הידועים בשם במה
קטגוריה:זמרות ארמניות
קטגוריה:משתתפי אקס פקטור
קטגוריה:משתתפי The Voice
קטגוריה:משתתפי אירוויזיון 2019
קטגוריה:נציגי ארמניה באירוויזיון
קטגוריה:ארמניות שנולדו ב-1994
קטגוריה:ארמנים שנולדו ב-1994
אהבה בימי כולרה (סרט)

"**אהבה בימי כולרה**" (באנגלית: ***Love in the Time of Cholera***) הוא סרט דרמה-רומנטי אמריקאי, משנת 2007, המבוסס על ספר בעל אותו השם של הסופר גבריאל גארסיה מארקס. הסרט בוים על ידי מייק ניואל, לפי תסריט שכתב רונלד הארווד. את הדמויות הראשיות מגלמים חאווייר ברדם, ג’ובאנה מצוג’ורנו, בנג'מין בראט ואנג'י ספדה.

הסרט יצא לאקרנים ב-16 בנובמבר 2007, על ידי ניו ליין סינמה, סטון וילג' פיקצ'רס ופוקס המאה ה-20.

## עלילה
עלילת הסרט מתרחשת בקולומביה בשלהי המאה ה-19. העלילה עוסקת בפלורנטינו אריסה (חאווייר ברדם) ופרמינה דאסה (ג'ובאנה מצוג'ורנו) אשר מתאהבים אחד בשני. האהבה של השניים מתממשת, עד שאביה הקשוח של פרמינה מפציר בה לעזוב אותו. בעקבות כך, היא נאלצת לוותר על פלורנטינו אריסה לטובת נישואים עם רופא עשיר.

למרות הזמן שחולף, ממשיכה פרמינה לחשוב על פלורנטינו אריסה, תוך שהיא מייחלת ליום שיחזרו להיות ביחד שוב.

## שחקנים

## מוזיקה
פסקול הסרט "Love in the Time of Cholera", יצא לאור בשנת 2007. בפסקול ישנן 22 רצועות בסך הכול. את הפסקול הלחין אנטוניו פינטו לבדו ובו שרה שאקירה שלושה שירים; "Hay Amores", "Despedida" ו-"Pienso en Ti". השיר "Pienso en Ti", לקוח מתוך אלבומה השלישי, "Pies Descalzos".

בהמשך, הוציאה שאקירה את המיני-אלבום השני שלה, "Love in the Time of Cholera". במיני-אלבום נכללו שלושת שירי הפסקול אותם שרה. המיני-אלבום יצא על גבי תקליטור ובהורדה דיגיטלית בין נובמבר 2007 לפברואר 2008. השיר "Hay Amores" יצא לאור ב-13 בנובמבר 2008, כסינגל השיווקי הראשון והיחיד מתוך המיני-אלבום. השיר זכה להצלחה רבה במצעדים.

השיר "Despedida" שלא יצא כסינגל, זכה לשבחים והוקרה מצד מבקרי המוזיקה ואף הועמד לפרס גלובוס הזהב בקטגוריית - "השיר המקורי הטוב ביותר", בטקס שנערך בשנת 2008.

## קישורים חיצוניים
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:סרטים אמריקאיים מבוססי ספרים
קטגוריה:סרטי דרמה אמריקאיים
צב מפריק

ממוזער|שריון מינים של בני הסוג
**צב מפריק** (שם מדעי: *Kinixys*) הוא סוג של צבים מהמשפחה צבים יבשתיים החיים במרכז אפריקה. תפוצתם באזורי שיחים ויערות סבוכים עד לסוואנות.

מיני סוג זה הם פרימיטיבים יחסית ובעלי שריונות מקומרים למעלה המכסים את ראשם אך משאירים את רגליהם ואת הבטן חשופים. בקצוות השריון ישנם קוצים קטנים. הם בעלי 4 טפרים ברגליהם. הם קטנים ביחס למשפחתם ואורכם 20-30 ס"מ.

תזונתם של מינים אלה הוא בעיקר מעשבים, פרחים, פירות וכו' אך הם יגוונו גם בתולעים ובחסרי חוליות אחרים.

## מינים
*צב בל מפריק (*Kinixys belliana*)
*צב מפריק יערי (*Kinixys erosa*)
*צב מפריק מערב אפריקאי (*Kinixys homeana*)
* *Kinixys lobatsiana*
* *Kinixys natalensis*
* *Kinixys spekii*

## קישורים חיצוניים

קטגוריה:בעלי חיים שתוארו ב-1827
קטגוריה:טקסונים שתוארו בידי תומאס בל
קטגוריה:צבים יבשתיים
גארי וולדהורן

**גארי וולדהורן** (באנגלית: **Gary Waldhorn**; 3 ביולי 1943 – 10 בינואר 2022) היה שחקן אנגלי הידוע בעיקר מהופעותיו בטלוויזיה ובתיאטרון הבריטי.

## ביוגרפיה
וולדהורן נולד בלונדון. הוא למד משחק בבית הספר לדרמה ייל (סיים את הלימודים ב-1967). שם הופיע במחזות חדשים מאת ליליאן הלמן. כשלמד בייל הכיר את אשתו לעתיד, כריסטי דיקסון, בתו של דייוויד הווארד דיקאסון אקדמאי מאוניברסיטת אינדיאנה. היא במאית תיאטרון וכוריאוגרפית בלונדון, ופרסמה מחזות ורומנים. וולדהורן הופיע בהפקות תיאטרון בווסט אנד ועם הלהקה השייקספירית המלכותית. ב-1972 שיחק בסיבוב הופעות באוסטרליה ובניו זילנד בהפקה של הארי מילר של המחזה "Sleuth" לצדו של ריצ'רד טוד.

וולדהורן מוכר בעיקר מהשתתפותו בקומדיות מצבים בריטיות בהן "All at No 20" בתפקיד ריצ'רד בימיש, "Brush Strokes" בתפקיד ליונל בייברידג', ודייוויד הורטון בסיטקום "הכומר מדיבלי". ב-1993 כיכב בתפקיד ראלף אפסולנד במיני-סדרה "Gallowglass". עוד בטלוויזיה שיחק במיני-סדרה "Napoleon and Love", גילם את גרוויל בסדרה הקומית "The Top Secret Life of Edgar Briggs", שיחק בתפקיד הנרי צ'אנון במיני-סדרה "אדוארד וגברת סימפסון", טדי לופוס בסדרה "אויב על סף ביתי", ג'ון פרנלי בסיטקום "Moving", גורדון לוכהד בסדרה "Campaign", אלק רדקליף בסדרת הפשע "The Chief", סרג'נט בוב פולבר ב"לאבג'וי", ופורסט בסדרת הדרמה "Longitude". בקולנוע שיחק וולדהורן בסרט "צפלין", בתפקיד מקס בסרט "Sir Henry at Rawlinson End", האופטמן ריינר מולר בסרט "הבריחה לניצחון", וטורנדו בסרט "The Chain". בתיאטרון הופיע וולדהורן עם הלהקה השייקספירית המלכותית.

בנוסף להופעתו בכל אחד מפרק הסדרה הקומית "הכומר מדיבלי", שיחק וולדהורן בתוכניות טלוויזיה רבות מאז שנות השבעים של המאה העשרים. הסדרות בהן הופיע כוללות את " Softly, Softly", "היחידה", "Space: 1999", "הגומלים החדשים", "חמדת ימים", "המקצוענים", "Minder", "רובין משרווד", "רמפול", "The Bill", "בקצב הלב", "Gallowglass" ו"לאבג'וי". עוד גילם את ליונל ביינברידג' בשלוש העונות הראשונות של הסיטקום "Brush Strokes", ואת ריצ'רד בימיש בעונה הראשונה של הסדרה "All at No 20".

וולדהורן היה הפטרון של West Bromwich Dream, ארגון העוזר לאנשי וסט ברומוויץ' שבווסט מידלנדס.

הוא נפטר ב-10 בינואר 2022 בגיל 78.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:חברי הלהקה השייקספירית המלכותית
קטגוריה:אנגלים ממוצא יהודי-אוסטרי
קטגוריה:אנגלים שנולדו ב-1943
קטגוריה:אנגלים שנפטרו ב-2022
דור מוסקל

**דור מוסקל** נולד (ב-1988) הוא שחקן ישראלי.

מוסקל הוא הצעיר משלושת בניו של מוטי מוסקל, הוא שירת בגלי צה"ל בה יצר את התוכנית הקומית פק"לילה. לאחר שירותו, התפרסם כיוצר של דפי פייסבוק מצליחים כמו "פוסטים מזויפים" ו"סטטוסים משנות ה-90".

הוא שיחק את תפקיד טירן בסדרה "הכול תום" של הקומיקאית תום יער, הוא שיחק בסרט עולה לראש, הוא חבר בהרכב ערוץ הכיבוד, הוא חבר בקאסט של ארץ נהדרת.

## קישורים חיצוניים

קטגוריה:שחקני קולנוע וטלוויזיה ישראלים
אי בודד

[ממוזער|אי בודד ב[אטול באה באיים המלדיביים]]
**אי בודד** הוא אי מבודד, קטן יחסית, המוקף מים מכל עבר ונמצא הרחק מהיבשת או מאיים מיושבים אחרים. ברוב המקרים מדובר באי שאינו מיושב דרך קבע, ולעיתים אף אינו נגיש בקלות לכלי שיט. עצם היותו מבודד הופך אותו למושא עניין בתחומים מגוונים כגון גאוגרפיה, ביולוגיה, תרבות פופולרית ואף פילוסופיה. האי הבודד הוא כתופעה גאוגרפית ייחודית הטומנת בחובה עניין מדעי, סמליות תרבותית ואתגר הישרדותי. בקולנוע, בתיאטרון ובספרות איים בודדים משמשים לעיתים קרובות כמפלט לניצולים מספינות טרופות. איים אלה לעיתים קרובות מממשים סטראוטיפים של "גן עדן".

## מאפיינים גאוגרפיים
מבחינה גאוגרפית, אי בודד עשוי להיות תוצר של פעילות געשית, שוניות אלמוגים, סחיפה ימית או התרוממות קרקע. ישנם איים בודדים באוקיינוסים, באגמים גדולים ואף בנהרות רחבים. הבידוד הפיזי של האי תורם לעיתים רבות להתפתחות מערכות אקולוגיות ייחודיות, ולעיתים אף למיני בעלי חיים וצמחים אנדמיים – כאלו שאינם קיימים בשום מקום אחר על פני כדור הארץ. בשל כך, חוקרי טבע וביולוגים נמשכים לאיים בודדים לשם מחקר מדעי ושימור טבע. כמה איים בודדים מוגנים כשמורות טבע.

האי דבון בקנדה הוא האי שאינו מיושב הגדול בעולם.

## היבטים נוספים
בהיעדר יישוב קבע, אי בודד לרוב אינו כולל תשתיות אנושיות, ולעיתים אין בו מקורות מים מתוקים או מזון זמין. לכן הוא מהווה סביבה אתגרית לשרידה אנושית. מצב זה הפך את האי הבודד לסמל תרבותי של בדידות, הישרדות ואתגר קיומי. הדימוי של אדם הנקלע לאי בודד, מרצונו או שלא מרצונו, מופיע ביצירות רבות, מהספרות הקלאסית דוגמת רובינזון קרוזו מאת דניאל דפו ועד לסרטי קולנוע מודרניים כמו "להתחיל מחדש" בכיכובו של טום הנקס. בסיפורים אלה משמש האי זירה להתמודדות האדם עם הטבע, עם עצמו ועם שאלות קיומיות של תלות, חירות, תקווה ושפיות.

במקרים מסוימים, נעשה שימוש באיים בודדים למטרות ייחודיות. איים שכאלה שימשו לאורך ההיסטוריה כתחנות מעבר לימאים, כמחנות בידוד לחולים (כגון מצורעים), וכאתרי מחקר מדעי, צבאי או סביבתי. במאה ה-20, כמה איים בודדים באוקיינוס השקט שימשו אף כאתרי ניסויים גרעיניים. למשל בתקרית ולה נטען שישראל ביצע ניסוי גרעיני על אי בודד, אולם טענה זו לא אומתה. לעיתים, איים בודדים משמשים כשמורות טבע סגורות, לאור החשיבות האקולוגית הרבה של מערכות החיים שבהם.

ישנם איים בודדים בבעלות פרטית.

## קישורים חיצוניים

## הערות שוליים

*
ליזל גולדארבייטר

**ליזל גולדארבייטר** (בגרמנית: **Lisl Goldarbeiter**; 23 במרץ 1909 - 14 בדצמבר 1997) הייתה דוגמנית אוסטרית ממוצא יהודי, מיס אוסטריה הראשונה, זוכת "תחרות היופי הבינלאומית" (שכונתה "מיס תבל") לשנת 1929.

## ביוגרפיה
גולדארבייטר נולדה בווינה לאם נוצרייה שהתגיירה ולאב יהודי. 

בשנת 1929 זכתה בתחרות מיס אוסטריה הראשונה שנערכה.

בפברואר אותה שנה השתתפה בתחרות מיס אירופה.

ביוני אותה שנה היא התחרתה גם ב"תחרות היופי הבינלאומית" שכונתה "מיס תבל", וזכתה מקום הראשון.
בעקבות זכייתה בתחרות היא סוקרה רבות בתקשורת, ובגלל היותה יהודייה זכתה לתשומת לב עקב התגברות האנטישמיות באירופה ובארצות הברית באותה תקופה.

ב-2006 הופק סרט תיעודי אודותיה, "מיס תבל 1929-ליזל גולדארבייטר: מלכה בווינה".

ב-1949 נישאה ליוצר הסרטים מרסל טנצר.

## קישורים חיצוניים

* מיס תבל 1929 - ליזל גולדארבייטר מלכת וינה מרכז הצפייה - קטלוג הסרטים המקוון באתר יד ושם

## הערות שוליים

קטגוריה:משתתפות יהודיות בתחרויות יופי
קטגוריה:זוכות מיס אוסטריה
קטגוריה:משתתפות בתחרות היופי הבין-לאומית
קטגוריה:משתתפות בתחרות מיס אירופה
קטגוריה:יהודיות אוסטריות
קטגוריה:אוסטריות שנולדו ב-1909
קטגוריה:אוסטרים שנולדו ב-1909
קטגוריה:נפטרות ב-1997
אינדרק פרטלסון

**אינדרק פרטלסון** (באסטונית: **Indrek Pertelson**; נולד ב-21 באפריל 1971) הוא ג'ודוקא עבר אסטוני אשר התחרה בקטגוריית המשקל הכבדה (מעל 100 ק"ג).
## קריירה
פרטלסון התחרה ארבע פעמים במשחקים האולימפיים בשנים 1992, 1996, 2000 ו-2004. בסידני 2000 ובאתונה 2004 הוא זכה במדליית הארד בקטגוריית המשקל מעל 100 ק"ג.

פרטלסון זכה בשתי מדליות כסף מאליפויות העולם בשנים 1999 ו-2003. באליפויות אירופה הוא זכה בחמש מדליות. מדליית זהב (1996), מדליית כסף (2004) ושלוש מדליות ארד (1997, 1998 ו-1999).

במהלך הקריירה פרטלסון זכה במדליות רבות בתחרויות מהסבב העולמי וביניהן מדליות מטורנירי טוקיו ופריז היוקרתיים. כמו כן הוא זכה בתואר אלוף אסטוניה 23 פעמים במהלך הקריירה.

## רשימת הישגים חלקית מטורנירים בסבב העולמי

## קישורים חיצוניים

## הערות שוליים

קטגוריה:ספורטאים אסטונים
קטגוריה:אלופי אירופה בג'ודו
קטגוריה:ג'ודוקא באולימפיאדת אתונה (2004)
קטגוריה:ג'ודוקא באולימפיאדת סידני (2000)
קטגוריה:ג'ודוקא באולימפיאדת אטלנטה (1996)
קטגוריה:ג'ודוקא באולימפיאדת ברצלונה (1992)
קטגוריה:ילידי 1971
איזבלה, נסיכת בוואריה

**איזבלה, נסיכת בוואריה** (בגרמנית: **Isabella, Prinzessin von Bayern**; 31 באוגוסט 1863 – 26 בפברואר 1924) הייתה בתו של אדלברט נסיך בוואריה, ואשתו של הנסיך תומאזו, דוכס ג'נובה.

## ביוגרפיה
איזבלה נולדה ב-31 באוגוסט 1863 במינכן, בוואריה, לאדלברט, נסיך בוואריה, בנו של לודוויג הראשון, מלך בוואריה, ואשתו אמליה פיליפינה, נסיכת ספרד, בתם של האינפנטה פרנסיסקו דה פאולה מספרד, אחיו הצעיר של פרננדו השביעי, מלך ספרד, ולואיזה קרלוטה, נסיכת שתי הסיציליות, אשר הייתה אחותו של פרנסיסקו, דוכס קדיס, בעלה של איזבלה השנייה, מלכת ספרד.

ב-14 באפריל 1883 התחתנה איזבלה בארמון נימפנבורג, בוואריה, עם הנסיך תומאזו, דוכס ג'נובה, בנם היחיד של הנסיך פרדיננדו, דוכס ג'נובה ואליזבת, נסיכת סקסוניה. בנוסף, הוא גם היה גם אחיה של מרגריטה, נסיכת סבויה, אשתו של אומברטו הראשון, מלך איטליה, וכך היה דודו של ויטוריו אמנואלה השלישי, מלך איטליה. הנישואים היו האיחוד הרביעי של בית ויטלסבאך ובית סבויה.

החתונה נחשבה על ידי המבקרים כ"יוצאת דופן בטוב טעם ופשטות". לודוויג השני, מלך בוואריה (בן דודה של איזבלה) לא השתתף בחתונה, כמי שהשתתף רק לעיתים רחוקות באירועים ציבוריים. בהיעדרו, ציין אחד המשתתפים, אורחי החתונה "יכלו ליהנות באווירה של שביעות רצון אשר כמעט ולא נמצאה בחגיגות בבתי המלוכה".

בשנת 1905, איזבלה ובעלה, כמו גם חברים אחרים של בית סבויה השתתפו בטקס לכבוד הקדשה של כומר צרפתי, זה היה בהשתתפות האפיפיור פיוס העשירי, יחד עם 1,000 צליינים צרפתים, וכמה אלפי מתפללים מלאומים אחרים, כמו גם עשרים ושתיים קרדינלים. האירוע ראוי לציון, משום שהיה הפעם הראשונה שבה חברי בית סבויה סייעו לטקס דתי בנוכחותו של האפיפיור.

כדוכס ודוכסית ג'נובה, איזבלה ובעלה השתתפו לעיתים קרובות באירועים מלכותיים כנציגי בית סבויה. למשל, בשנת 1911 הם השתתפו בטקס הסרת הלוט מעל אנדרטה גדולה של ויטוריו אמנואלה השני, מלך איטליה ברומא. באירוע צפו כמעט מיליון איש, והשתתפו בו גם המלכות האלמנות מריה פיה, מלכת פורטוגל ומרגריטה, מלכת איטליה, וכן דוכס ודוכסית אאוסטה.

בשנת 1913, איזבלה ניצלה ממוות, בזמן שמשחה את זרועותיה וצווארה בתכשיר לשיגרון, היא מדי התקרבה למנורה, והחלה לבעור. היא שרדה בזכות המשרתת שלה, שחנקה במהירות את הלהבות.

ב-26 בפברואר 1924, מתה איזבלה מדלקת ריאות ברומא, לאחר שהייתה חולה במשך כמה ימים. תומאזו מת שבע שנים מאוחר יותר, בשנת 1931.

## משפחתה
ב-14 באפריל 1883 התחתנה איזבלה עם הנסיך תומאזו, דוכס ג'נובה, בנם היחיד של הנסיך פרדיננדו, דוכס ג'נובה ואליזבת, נסיכת סקסוניה, ממנו נולדו לה 6 ילדים:
* הנסיך פרדיננדו, דוכס ג'נובה (1884–1963), התחתן עם מריה לואיזה אליאגה גאנדולפי די קונטי די ריקאלדונה
* הנסיך פיליברטו, דוכס ג'נובה (1895–1990), התחתן עם הנסיכה לידיה פון ארנברג
* מריה בונה, נסיכת סבויה-ג'נובה (1896–1971), התחתנה עם קונרד, נסיך בוואריה
* הנסיך אדלברטו, דוכס ברגמו (1898–1982)
* מריה אדליידה, נסיכת סבויה-ג'נובה (1904–1979), התחתנה עם לאונה מאסימו, נסיך של ארסולי (הנין של מריה קרולינה, נסיכת נאפולי וסיציליה, דוכסית ברי)
* הנסיך אוג'ניו, דוכס ג'נובה (1906–1996), התחתן עם לוצ'יה, נסיכת בורבון-שתי הסיציליות

## אילן יוחסין

## קישורים חיצוניים

## הערות שוליים

קטגוריה:בית ויטלסבאך
קטגוריה:גרמניות שנולדו ב-1863
קטגוריה:גרמנים שנולדו ב-1863
קטגוריה:איטלקיות שנולדו ב-1863
קטגוריה:נפטרות ב-1924
נטה דושאטו

**נטה דושאטו** (בצרפתית: **Netta Duchâteau**; 21 בדצמבר 1910 – 24 במאי 1994) הייתה שחקנית בלגית.

## ביוגרפיה
דושאטו נולדה בנאמור.

היא נבחרה למיס בלגיה לשנת 1930, דבר שהוביל להשתתפותה במיס אירופה שנערכה בפריז, לאחר מכן נסעה לארצות הברית כדי לייצג את בלגיה במיס תבל 1931, שם זכתה במקום הראשון.

ב-1932 שיחקה תפקיד קטן בסרט המוזיקלי הצרפתי "כיכר היופי". 

במהלך מלחמת העולם השנייה עבדה כשחקנית בצרפת, לאחר מכן גילמה את רוקסן במחזה סיראנו דה ברז'ראק שהוצג בבריסל והיא גם שיחקה במחזה "Psyché" מאת מולייר. 

לאחר שהפסיקה בקריירת המשחק שלה עברה להתגורר במונקו.

## קישורים חיצוניים

* 
* 

קטגוריה:ילידות 1910
קטגוריה:זוכות מיס בלגיה
קטגוריה:משתתפות בתחרות היופי הבין-לאומית
קטגוריה:משתתפות בתחרות מיס אירופה
קטגוריה:שחקניות קולנוע וטלוויזיה בלגיות
קטגוריה:מהגרים למונקו
קטגוריה:נשים מונגאסקיות
קטגוריה:נפטרות ב-1994
משה גוטל לוין

**משה גוטל לוין** (28 באוגוסט 1880 – 6 במאי 1976) היה תעשיין ארץ ישראלי, ממייסדי חברת התרופות "סלומון, לוין ואלשטיין" – לימים הבסיס לחברת "טבע". מראשי הציבור היהודי בחיפה, יושב ראש ועד הקהילה ויקיר העיר. חתנו של יואל משה סלומון.

## ביוגרפיה
משה גוטל לוין נולד בעיירה ינושק שבליטא, למשפחה יהודית, בנם של יהושע ומלכה לוין. בשנת 1883, בהיותו בן ארבע, עבר עם משפחתו לקורק באירלנד, והם התאזרחו כנתינים בריטים. קיבל חינוך תורני מפי מורים פרטיים יוצאי ליטא.

בשנת 1892, נסעה המשפחה לארץ ישראל כדי לחגוג בה את הבר מצווה של משה, אך היא נשארה בארץ ישראל, והתיישבה בירושלים. אביו עסק במסחר והוא למד בישיבת מאה שערים ובישיבת עץ חיים. ממוזער|387x387 פיקסלים
בשנת 1901, פתח עם גיסו חיים סלומון בית מסחר לשיווק תרופות בירושלים. כעבור שנה נסעו השניים ללבנון לצורכי מסחר. בדרכה מיפו ללבנון עגנה אונייתם בנמל חיפה, לוין התוודע לראשונה לחיפה והחליט לפתוח בה סניף של בית המסחר לתרופות. זמן קצר לאחר מכן, בשנת 1903, עבר לגור בעיר עם משפחתו, כשגיסו חיים סלומון ממשיך לנהל את העסק בירושלים.

היה מראשי "אגודת אחים" שפעלה בחיפה. בשנת 1907, ייסדה האגודה את השכונה הראשונה בהדר הכרמל - "הרצליה".

בשנת 1913, פתח חיים סלומון את בית המסחר ביפו, בניהולו של יצחק אלשטיין, אחיינו של סלומון, וכך נוסד "סלומון, לוין ואלשטיין".

לפני פרוץ מלחמת העולם הראשונה דרשו ממנו השלטונות הטורקיים לוותר על אזרחותו הבריטית, ואם לא יעשה כן ייאסר. בעקבות זאת נמלט לוין עם אשתו ושבעת ילדיו לאלכסנדריה שבמצרים. לפרנסתו הפך לספק הירקות של הצבא הבריטי באלכסנדריה. מאוחר יותר עברו לפורט סעיד. בתקופת שהותם במצרים מת בנו דניאל בן השמונה ממחלת הטיפוס. אשתו חלתה בדבר, אך הבריאה.

עם תום המלחמה שבה המשפחה לארץ ישראל ולוין נרתם לעבודתו במסחר התרופות. לאחר כמה שנים ייסד עם שותפיו את בית החרושת לתרופות "אסיא" בפתח תקווה, שברבות הימים התרחב והפך למפעל לתרופות "טבע".

## פעילות ציבורית
לצד פעילותו התעשייתית הוא היה פעיל ציבור בעירו חיפה. בשל מעמדו ושליטתו בשפה האנגלית פעל לגשר בין הקהילה היהודית לשלטונות המנדט הבריטי. הממשלה הבריטית העניק לו את תואר ה-OBE.

היה חבר הוועד הלאומי, כיהן כיושב ראש ועד הקהילה בחיפה ולשכת המסחר בה, היה יושב ראש מועצת המנהלים של בית הספר הריאלי ושל הטכניון, נשיא לשכת הכרמל של בני ברית, חבר ונשיא כבוד ברוטרי, יושב ראש "לייט האוס" - בית הספר לעיוורים.

## הוקרה
* ממוזער|בית גוטל לוין, מוריה 61, חיפהקיבל תואר אזרח כבוד של חיפה.
* נשיא כבוד ברוטרי

## חיים אישיים
בשנת 1898, בהיותו בן תשע עשרה, נישא לציפורה, בתו של יואל משה סלומון. בשנת 1975, נפטרה אשתו בגיל 93, לאחר 76 שנות נישואים. אחד מחתניו הוא נחום חת, אביהם של מאיר חת ושל עדנה גבריאלי. בנו הוא השופט ישראל לוין.

לוין נפטר ב-1976, בגיל 97.

## הנצחה
* לאחר מותו נקרא על שמו רחוב בשכונת רמות ספיר בחיפה.
* ביתו שבכרמל הוכר כבית מורשת

## קישורים חיצוניים

* 
* אתר משפחת סלומון
* יקירי חיפה
* משה גוטל לוין, באתר Geni

## הערות שוליים

קטגוריה:אנשי העלייה הראשונה
קטגוריה:תעשיינים ביישוב
קטגוריה:חברי הוועד הלאומי
קטגוריה:אזרחי כבוד של חיפה
קטגוריה:טבע תעשיות פרמצבטיות: אישים
קטגוריה:משפחת סלומון (הראש"ז)
קטגוריה:אישים הקבורים בבית הקברות חוף הכרמל
קטגוריה:ישראלים שנולדו ב-1879
קטגוריה:ישראלים שנפטרו ב-1976
קטגוריה:בוגרי הישיבה הגדולה ותלמוד תורה מאה שערים